– Pojan rahat eivät riittäneetkään ostoksiin. Sanoin siinä kassalla, että minä voin maksaa ne, hän kertoo MTV Uutisille.

Sitten poika kertoi, ettei kotona ollut mitään syötävää tai edes rahaa ruokaan. Pojan mukaan äiti oli lähtenyt baariin jo aamulla. Heiskanen ja kaupan kassa ennättivät vaihtaa tilanteessa surulliset katseet.

(artikkeli jatkuu alla)

(artikkeli jatkuu alla)

Heiskanen päätti puuttua tilanteeseen ja kysyi pojalta, mitä tämä haluaisi syödä. Pian he istuivat jo viereisen pitserian pöydässä.

– Poika ei juuri puhunut, joten yritin siinä jotain small talkia heittää.

– Kyselin häneltä harrastuksista ja koulusta. Perheasioista emme puhuneet mitään.

Poika oli parhaillaan hiihtolomalla ja kertoi, että koulussa oli kyllä kavereita.

– Hiihtolomalla hän oli kuitenkin ollut yksin kotona.

Heiskanen on itse mukana partiossa ja tiesi, että lähistöllä oli yksi lippukunta. Hän tiedusteli, olisiko pojalla halukkuutta lähteä mukaan tutustumaan.

– Se oli molemmille vähän jännittävä tilanne ja mietin, että voiko tästä tulla sanomista, kun vien tuntemattomia syömään. Näin kuitenkin, että se oli mukavampi näin kuin jättää asia sikseen.

Paluumatkalla Heiskanen osti vielä kaupasta pojalle välipalaa kotiin viemisiksi ja lähti sitten takaisin töihin. Tapahtunut kosketti kovasti myös miehen mieltä.

– Se tuntui aika raskaalta. Totta kai tuli hyvä fiilis, että pystyin jotakin auttamaan. Mietin, että tällaisia tapauksia on varmasti paljon enemmänkin maailmassa.

Heiskanen kirjoitti kokemuksestaan myös Facebook-tililleen. Päivitys lähti nopeasti leviämään ja on poikinut paljon positiivista palautetta.

